stanford-oval/wikipedia huggingface dataset:
Adam Najman
Ura > Seuraura

Najman on HC Dukla Jihlavan kasvatti. Hän siirtyi 17-vuotiaana Bílí Tygři Liberecin organisaatioon kaudeksi 2018–2019, jolloin Najman debytoi myös miesten peleissä. Hän pelasi suurimman osan kaudestaan lainalla Tšekin toiseksi korkeimmalla sarjatasolla 1. česká hokejová ligan HC Benátky nad Jizeroussa, jossa Najman teki 40 runkosarjaottelussa tehot 3+7=10. Najman debytoi myös Liberecin Extraliga-joukkueessa, jossa hän pelasi kaksi runkosarjaottelua ilman tehopisteitä. Najman teki Extraliga-debyyttinsä 19. lokakuuta 2018 vieraissa HC Kometa Brnoa vastaan. Hänet merkittiin Liberecin nelossentteriksi laidoilleen Daniel Špaček ja Marek Zachar. Najman sai ottelussa jääaikaa 4.17 minuuttia. Hän vietti kevätkautensa pääasiassa Liberecin U20-joukkueessa.
Myös kauden 2019–2020 Najman pelasi pääasiassa lainalla 1. ligan HC Benátky nad Jizeroussa. Hän pelasi Liberecin Extraliga-joukkueessa yhdeksän runkosarjaottelua tehden yhden syöttöpisteen. Varsinaisella tulokaskaudellaan 2020–2021 Najman pelasi runkosarjassa 37 ottelua tehopistein 2+5=7. Hän teki Extraliga-uransa avausmaalin 22. tammikuuta 2021 vieraissa Berani Zlíniä vastaan. Pudotuspeleissä Najman teki 16 ottelussa tehot 2+4=6. Seitsemännessä välieräottelussa 15. huhtikuuta 2021 vieraissa HC Sparta Prahaa vastaan hänen osumansa jäi Liberecin 1–2-voittoon päättyneen ottelun voittomaaliksi ja se ratkaisi joukkueelle finaalipaikan. Najman oli jäällä myös Liberecin avausmaalin aikana. Hän voitti kauden päätteeksi lopulta hopeaa. Maaliskuussa 2021 Najman teki seuran kanssa kaksivuotisen jatkosopimuksen.
Kaudella 2021–2022 Najman teki Extraligan runkosarjassa 51 ottelussa 16 tehopistettä. Hän jakoi Liberecin sisäisen tehotilaston voiton Jan Šírin kanssa lukemalla +9. Kaudella 2022–2023 Najman yli kaksinkertaisti edellisen kauden pistemääränsä ja teki 49 runkosarjaottelussa tehot 9+29=38, joilla hän oli joukkueen paras syöttäjä ja jakoi sisäisen pistepörssin voiton Oscar Flynnin kanssa. Pudotuspelien ensimmäisen kierroksen viidennessä ottelussa 14. maaliskuuta 2023 HC Škoda Plzeňiä vastaan Najman teki Liberecin 4–3-voittomaalin ensimmäisessä jatkoerässä ajassa 61.39. Hänen osumansa ratkaisi joukkueelle puolivälieräpaikan otteluvoitoin 3–2. Najman voitti Liberecin pudotuspelien sisäisen tehotilaston lukemalla +3. Huhtikuussa 2024 hän teki seuran kanssa vuoden mittaisen jatkosopimuksen. Kaudella 2023–2024 Najman teki Extraligan yhden kauden piste-ennätyksensä tehtyään 49 runkosarjaottelussa tehot 12+33=45, joilla hän oli Liberecin kolmanneksi paras pistemies.
Kaudeksi 2024–2025 Najman siirtyi vuoden mittaisella sopimuksella SM-liigajoukkue Tampereen Ilvekseen. Najman jättäytyi joulukuussa 2024 joukkueen toiminnasta sivuun määrittämättömäksi ajaksi terveydellisten syiden takia. Helmikuussa 2025 Najman kertoi saaneensa joulukuun aikana kivessyöpädiagnoosin, mutta helmikuussa hän sai syöpäleikkauksen jälkeisistä testeistä terveet tulokset ja sai luvan palata harjoittelemaan. Najman teki paluunsa Ilveksen kokoonpanoon 8. maaliskuuta 2025 ottelussa KooKoota vastaan.
Ura > Maajoukkueura

Najman pelasi alle 20-vuotiaiden MM-kilpailuissa vuonna 2021, jolloin hän toimi Tšekin varakapteenina. Najman pelasi myös alle 18-vuotiaiden MM-kilpailuissa vuonna 2019, jolloin hän jakoi Tšekin sisäisen tehotilaston voiton Jakub Žůrekin kanssa lukemalla +3. Najman pelasi myös alle 18-vuotiaiden Ivan Hlinkan muistoturnauksessa vuonna 2011. Hän edusti myös Tšekin alle 17-vuotiaiden maajoukkuetta World U-17 Hockey Challengessa vuonna 2017, jolloin Najman voitti pronssia. Hän pelasi myös World Junior A Challengessa vuonna 2018. Yhteensä Najman on pelannut 20 nuorten ja 61 poikien maaottelua.
Tšekin A-maajoukkueessa Najman on pelannut seitsemän ottelua ilman tehopisteitä. Hän teki A-maajoukkuedebyyttinsä Swiss Ice Hockey Gamesissa 17. joulukuuta 2023 turnauksen isäntäjoukkue Sveitsiä vastaan. Najman merkittiin heti Tšekin ykkösketjun vasempaan laitaan Michael Špačekin ja David Tomášekin viereen.
Muuta

Najmanin isoveli Ondřej pelaa hyökkääjänä Extraliga-joukkue HC Sparta Prahassa. Veljesten jo edesmennyt eno Josef Augusta pelasi 1960- ja 1970-luvuilla hyökkääjänä Tšekkoslovakian maajoukkueessa ja voitti mm. olympiahopeaa Innsbruckissa 1976. Hän pelasi koko seurauransa ajan Tšekkoslovakian liigaa ASD Dukla Jihlavassa. Augusta voitti myöhemmin Tšekin maajoukkueen päävalmentajana kolme maailmanmestaruutta (1999, 2000 ja 2001). Hänet on valittu myös Tšekin jääkiekon kunniagalleriaan. Josefin poika ja Najmanin serkku Patrik Augusta pelasi omalla urallaan hyökkääjänä Tšekkoslovakiassa, Pohjois-Amerikassa ja Saksassa. Hän pelasi myös yhteensä neljä NHL-ottelua Toronto Maple Leafsissa ja Washington Capitalsissa. Augusta oli voittamassa Tšekkoslovakian maajoukkueessa olympiapronssia Albertvillessä 1992. Hän toimii nykyään Tšekin alle 20-vuotiaiden maajoukkueen päävalmentajana.
The Allman Brothers Band (albumi)

| The Allman Brothers Band The Allman Brothers Band |
| --- | --- | --- |

Studioalbumin tiedot
 Äänitetty : 3-12. elokuuta 1969 Atlantic Studios, New York City
 Julkaistu: 4. marraskuuta 1969
 Formaatti: LP
 Tuottaja(t): Adrian Barber
 Tyylilaji: southern rock, blues, blues rock
 Kesto: 33.18
 Levy-yhtiö: Capricorn, ATCO
The Allman Brothers Bandin muut julkaisut
|   | The Allman Brothers Band 1969 | Idlewild South 1970 |
Singlet albumilta The Allman Brothers Band
 ”Black Hearted Woman/Every Hungry Woman” Julkaistu: maaliskuu 1970
The Allman Brothers Band on The Allman Brothers Bandin  esikoisalbumi vuodelta 1969.
Kappaleet > A-puoli

Don't Want You No More – 2.25 (säv. Spencer Davis, Edward Hardin))
It's Not My Cross To Bear – 5.02 (säv. Gregg Allman)
Black Hearted Woman – 5.08 (säv. Gregg Allman)
Trouble No More – 3.45 (säv. McKinley Morganfield)
Kappaleet > B-puoli

Every Hungry Woman – 4.13 (säv. Gregg Allman)
Dreams – 7.18 (säv. Gregg Allman)
Whipping Post – 5.17 (säv. Gregg Allman)
Kokoonpano

Duane Allman – soolokitara, slide guitar
Gregg Allman – urut, laulu
Dickey Betts – soolokitara
Berry Oakley – basso, taustalaulu
Jai Johanny Johanson – rummut, congat
Butch Trucks – rummut, lyömäsoittimet
Arviot

Allmusic:
Britney Spears

| Britney Spears |
| --- | --- |
 Britney Spears vuonna 2013.
Henkilötiedot
Koko nimi:  Britney Jean Spears
Syntynyt: 2. joulukuuta 1981 (ikä 43) McComb, Mississippi, Yhdysvallat
Ammatti:  laulaja, tanssija
Puoliso:  Kevin Federline  (vih. 2004; ero 2007) Sam Asghari  (vih. 2022; ero 2023)
Lapset:  2
Sukulaiset:  Bryan Spears (veli) Jamie Lynn Spears (sisko)
Muusikko
Laulukielet:  englanti
Aktiivisena:  1992–2024
Tyylilajit:  pop, dancepop, elektro-pop
Levy-yhtiöt:  Jive, RCA
 Nimikirjoitus
Aiheesta muualla
Kotisivut
  [ Muokkaa Wikidatassa ] [ ohje ]  
Britney Jean Spears (s. 2. joulukuuta 1981 McComb, Mississippi) on yhdysvaltalainen laulaja, tanssija ja näyttelijä. Popin prinsessaksi tituleeratun Spearsin tunnetuimpia hittejä ovat muun muassa ”Baby One More Time”, ”Oops I Did It Again”, ”Toxic”, ”Gimme More” ja ”Womanizer”. Spearsin levyjä on myyty yli 150 miljoonaa kappaletta, mikä tekee hänestä yhden kaikkien aikojen myydyimmistä artisteista.
Spearsin esikoisalbumi …Baby One More Time julkaistiin vuonna 1999, ja sitä myytiin maailmanlaajuisesti yli 25 miljoonaa kappaletta. Kahden ensimmäisen albumin julkaisun myötä Spearsista kehkeytyi pop-ikoni, minkä katsotaan vaikuttaneen teinipopin paluuseen 1990-luvun lopulla. Spears on ensimmäinen naisartisti, jonka neljä ensimmäistä albumia ovat nousseet Billboard 200 -albumilistan ykkössijalle.
Vuosina 2004–2007 Spearsilla oli ongelmia yksityiselämässään ja hän kärsi tauottomasta mediahuomiosta. Ongelmallisena aikana syntyi hänen viides albuminsa Blackout. Kuudes albumi Circus tuli markkinoille Spearsin ”paluualbumina” vuonna 2008. Vuonna 2011 Spears julkaisi seitsemännen studioalbuminsa Femme Fatalen, joka nousi listojen kärkeen kuudessa maassa. Viimeisimmät albumit Britney Jean ja Glory julkaistiin vuosina 2013 ja 2016.
Spears esiintyi vuosina 2013–2017 vakituisella sopimuksella Planet Hollywood -hotellissa Las Vegasissa. Vuonna 2019 paljastui, että Spears oli ollut vastoin tahtoaan isänsä holhouksen alaisena 13 vuotta. Hän haki holhouksen lopettamista ja vapautui siitä kesällä 2021. Spearsin muistelmateos Nainen minussa ilmestyi vuonna 2023.
Lapsuus ja nuoruus

Britney Jean Spears syntyi 2. joulukuuta 1981 Mississippin McCombissa, jossa hän kävi myös koulua, mutta kasvoi neljänkymmenen kilometrin päässä Kentwoodissa, Louisianassa. Hänen isänsä James Parnell Spears työskenteli aikoinaan rakennusurakoitsijana, ja hänen äitinsä Lynne (o.s. Bridges) on entinen lastentarhanopettaja. Britneyllä on isoveli Bryan, joka on toiminut hänen manageritiimissään, ja pikkusisko, laulaja-näyttelijä Jamie Lynn.
Britney sai toisen nimensä isänäidiltään Emma Jean Spearsilta, joka teki itsemurhan vuonna 1966. Hänen isoisänsä, poliisikonstaapeli June Spears oli väkivaltainen mies, joka passitti sekä ensimmäisen että toisen vaimonsa mielisairaalaan. Hän oli ankara myös poikaansa, Britneyn isää kohtaan. Jamie Spears kohteli samoin omia lapsiaan, eritoten Bryania. Perhe-elämä kärsi Jamien alkoholismista,  ja hän saattoi juopotellessaan kadota moneksi päiväksi. Myös hänen yritystoimintansa joutui retuperälle ja perhe olikin köyhä suurimman osan Britneyn lapsuudesta.
Spears aloitti laulamisen jo pienenä ja hänen suurimpia esikuviaan olivat Whitney Houston ja Mariah Carey. Hänen naapurinsa ja opettajansa näkivät hänessä tähtiainesta ja häntä kutsuttiin ”pikku viihdetaiteilijaksi”. Britney lauloi kirkon kuorossa ja kävi tanssitunneilla neljänä päivänä viikossa. Ohjelmaan tulivat lisäksi taitovoimisteluharjoitukset, joissa hän kävi tunnin ajomatkan päässä Covingtonissa. Britney teki ensimmäisen tanssiesityksensä kolmevuotiaana, ja esitti ensimmäisen soolonumeronsa ”What Child Is This?” äitinsä johtaman päiväkodin joulujuhlassa nelivuotiaana.
Spearsin opinahjo McCombissa oli pieni kristillinen Parklane Academy, jossa hän oli pelintekijänä koripallossa. Koulunkäynnin ohessa hän kiersi useissa paikallisissa tanssikilpailuissa, eteni kykyjenetsintäpiireissä ja voitti alueellisen kilpailun Baton Rougessa. Vanhemmat myös veivät hänet Atlantaan koe-esiintymään televisio-ohjelmaan The All New Mickey Mouse Club. Britney oli tuolloin kahdeksanvuotiaana vielä liian nuori ohjelmaan, johon etsittiin vain yli kymmenvuotiaita lapsia. Roolitusvastaava kuitenkin suositteli Britneyn äidille agenttia New Yorkissa, joka edisti nuorten esiintyjien teatteriuraa. Britney kävi New Yorkissa koe-esiintymässä, minkä seurauksena agentuuri otti hänet edustettavakseen.
Ura > Mickey Mouse Clubin nuori tähti

Kymmenvuotiaana Spears kutsuttiin kilpailijaksi Star Search -ohjelmaan, joka oli hänen ensiesiintymisensä Yhdysvaltain valtakunnallisessa televisiossa. Hän eteni toiselle kierrokselle, mutta putosi sen jälkeen kisasta. Spears pääsi sen jälkeen New Yorkissa Laura Bell Bundyn sijaisnäyttelijäksi pienen Players Theatren musikaalituotantoon Ruthless!. Hänen roolinsa oli sosiopaattinen lapsitähti Tina Denmark, toisena sijaistajana oli Natalie Portman. Kokemus oli uuvuttava ja työtahti liian ankara, joten Spears lopetti musikaalissa joulun alla ja palasi Louisianaan. Hän on kuitenkin pitänyt kokemusta siinä määrin hyödyllisenä, että oppi laulamaan pienessä akustisessa tilassa.
Spears kiinnitettiin Disney Worldin The All New Mickey Mouse Clubin esiintyjäkaartiin toisen koe-esiintymisen perusteella ja hän esiintyi ohjelmassa vuosien 1993 ja 1994 ajan. Spears oli 12-vuotias roolin saadessaan, ja hän on sanonut sen olleen yksi elämänsä parhaista kokemuksista. Ohjelmassa esiintyivät samaan aikaan muun muassa nykyiset poplaulajat Justin Timberlake, JC Chasez ja Christina Aguilera sekä näyttelijä Ryan Gosling.
Spears itse kuvaili Mickey Mouse Clubia kovaksi työksi: ohjelmaan kuului tanssiharjoituksia, laulu- ja näyttelytunteja, studioäänityksiä ja koulua siinä välissä. Sarja päättyi puolitoista vuotta myöhemmin, jolloin Spears palasi kotiin ”tavalliseen teinitytön elämään”. Hän kuitenkin ikävöi esiintymistä ja sai erään asianajajan kautta äänitettäväksi alun perin Toni Braxtonille tarkoitetun kappaleen ”Today”. Spears opetteli ja äänitti kappaleen New Orleansissa, ja demo lähetettiin eri levy-yhtiöille. Pian Spears oli jälleen New Yorkissa Jive Recordsin johtajan Clive Calderin haastattelussa ja koelaulussa, ja hän sai 15-vuotiaana levytyssopimuksen yhtiöstä.
Ura > Kolmas albumi ja elokuvadebyytti

Spears näytteli pääosan elokuvassa Crossroads – tienristeyksessä (2002), jonka käsikirjoitti Shonda Rhimes ja ohjasi Tamra Davis. Hänen roolinsa oli kiltti tyttö Lucy Wagner. Hän halusi tehdä hyvää työtä, joten pyrki pääsemään sisälle henkilöhahmoonsa, vaikka tuotanto oli melko pinnallinen teinien road movie. Kokemus oli Spearsille vaikea, sillä hän muuttui esittämäkseen henkilöksi kuukausien ajaksi. ”Kun kamera käynnistyi, olin hän, ja sitten en enää huomannut eroa siinä, kävikö kamera vai ei”, Spears kuvailee muistelmissaan. Spears arveli ongelman johtuneen siitä, että elokuva oli hänen ensimmäisensä. Elokuva ei saanut kriitikoiden arvostusta, mutta oli yleisömenestys. Crossroadsin jälkeen Spears ei enää näytellyt isoa roolia, vaikka häntä pyydettiin muun muassa elokuviin The Notebook – rakkauden sivut (2004) ja Chicago (2002). Hän ei halunnut harhautua pois musiikista eikä joutua enää tilanteeseen, jossa ei erota omaa itseään roolihahmosta. Spears on myöhemmin toivonut, että olisi ottanut Chicagosta tarjotun roolin vastaan, koska siinä olisi ollut mahdollisuus hänelle mieleisiin tanssikohtauksiin.
Samaan aikaan elokuvanteon kanssa Spears levytti kolmatta albumiaan Britney. Kun Britney-albumi ilmestyi syksyllä 2001, se otti heti kärkisijan Billboard 200 -listalla. Albumin single ”I’m a Slave 4 U” saavutti myös listamenestystä useissa maissa. Heti albumin tultua markkinoille Spears aloitti Dream Within a Dream Tourin. Sekä albumin että show’n ideana oli kuvastella Spearsin uutta, kypsempää elämänvaihetta ja irrottautua naapurintyttöimagosta. Kiertueen ohjauksesta ja koreografiasta vastasi Wade Robson. Kiertue oli yksi Spearsin suosikeista. Hän koki eläneensä unelmaansa vuosina 2001–2002 kiertäessään esiintymässä ympäri maailmaa, koska ”olin silloin peloton, täynnä menoa ja meininkiä”. Spears oli myös kahdesti juontajana Saturday Night Livessä ja myös näytteli kahdessa ohjelman sketsissä. Hän oli kaikkien aikojen nuorin esiintyjä, joka oli sarjan samassa jaksossa sekä juontajana että musiikkivieraana.
Kiertueen vielä kestäessä Spearsin ja Timberlaken kolmivuotinen suhde päättyi. Ero teki Spearsista täysin lohduttoman, mutta hänen oli palattava hoitamaan kiertueensa loppuun, vaikka se oli muuttunut puurtamiseksi. Spears on sanonut ymmärtäneensä vasta myöhemmin, että olisi tarvinnut enemmän aikaa toipua erosta.
Vuonna 2001 Spears valittiin vaikutusvaltaisimmaksi naiseksi talouslehti Forbesin vaikutusvaltaisimpien kuuluisuuksien listalla. Seuraavana vuonna hän oli koko listan kärjessä.
Ura > Neljäs albumi ja uratauko

Marraskuussa 2002 Justin Timberlake julkaisi singlen ”Cry Me a River”. Kappale häpäisi Spearsia, sillä se antoi ymmärtää hänen olleen uskoton heidän seurustellessaan. Tiedotusvälineissä Spears kuvattiin ”porttona, joka särki Amerikan kultapojan sydämen”. Hän ei kokenut voivansa kertoa omaa puoltaan tarinasta, koska Timberlake oli jo kääntänyt tilanteen omaksi edukseen ja nolannut hänet julkisesti.
Huono julkisuus sai aikaan sen, että Spears alkoi kärsiä sosiaalisten tilanteiden pelosta. Hän eristäytyi kuukausiksi New Yorkin NoHoon nelikerroksiseen huoneistoonsa, jossa oli asunut ennen Cher. Hän kävi vain harvoin ulkona eikä puhunut muiden kuin assistenttinsa ja turvamiehensä kanssa. Samalla viihdelehdistö julkaisi Spearsista epäedullisia etusivun juttuja, mutta kirjoitti Justin Timberlakesta vain myönteisesti.
Yksi Spearsin harvoista vierailijoista eristyksissä olon aikana oli Madonna. Tämä tutustutti Spearsin kabbalaan, ja he päättivät esiintyä yhdessä vuoden 2003 MTV Video Music Awardsissa. Esityksen lopussa Spears ja Madonna suutelivat lavalla, minkä jälkeen Madonna suuteli myös Christina Aguileraa. Spearsin ja Madonnan suudelmasta tuli maailmanlaajuinen mediatapaus.
Työstäessään neljättä albumiaan Spears pyysi Madonnan fiittaajaksi uudelle kappaleelleen ”Me Against the Music”. Yhteistyö oli Spearsille ikimuistoinen kokemus ja häneen teki vaikutuksen se, miten Madonna ei koskaan tinkinyt näkemyksestään vaan määräsi aina itse tahdin. Marraskuussa 2003 ilmestyi Spearsin neljäs albumi In the Zone, joka oli hänen aiempaa tuotantoaan R&B-vaikutteisempi. Spears oli tyytyväinen albumiin, ja se nousi Yhdysvalloissa heti listaykköseksi. ”Me Against the Music” oli albumin ensimmäinen single. Toinen single ”Toxic” oli suuri kansainvälinen hitti, josta Spears voitti Grammy-palkinnon parhaan tanssilevytyksen kategoriassa. Muistelmissaan Spears mainitsee sekä ”Me Against the Musicin” että ”Toxicin” omiksi keikkasuosikeikseen.
In the Zonen julkaisun aikoihin Spears joutui tiiminsä painostamana antamaan kotisohvallaan livehaastattelun Diane Sawyerille, ja piti kokemusta erittäin nöyryyttävänä. Spears voi yhä huonosti eroon liittyvien tapahtumien vuoksi, eikä ollut valmis puhumaan yksityisasioistaan koko kansalle. Keväällä 2004 hän aloitti Onyx Hotel -kiertueen. Kyseessä oli Spearsin uran rankin kiertue, sillä hän oli sekä henkisesti että ruumiillisesti väsynyt. Show sisälsi synkkiä teemoja, ja Spears piti sitä myös liian seksuaalisena.
Kiertueen aikana Spears levytti kaksi uutta singleä, ”My Prerogative” ja ”Do Somethin’”, tulevalle hittikokoelmalleen. Niille tehtiin myös musiikkivideot. 8. kesäkuuta hän loukkasi jo aiemmin vammautuneen polvensa pahoin ”Outrageous”-kappaleen videon kuvauksissa, jolloin kiertueen loput konsertit peruttiin. Spears päätti rankan työtahdin jälkeen pitää taukoa ja keskittyä yksityiselämäänsä. Hän meni naimisiin taustatanssija Kevin Federlinen kanssa muutaman kuukauden seurustelun jälkeen ja suunnitteli perheen perustamista. Spears erotti managerinsa ja julkaisi kotisivullaan viestin, jossa kertoi ottavansa aikaa itselleen.
Ura > Blackout-albumi ja henkinen romahdus

Spears synnytti esikoisensa vuonna 2005, ja tuli kolmen kuukauden kuluttua jälleen raskaaksi. Vaikka hän koetti pysyä poissa julkisuudesta, valokuvaajat seurasivat häntä yötä päivää, myös silloin kun hänellä oli vauva mukanaan. Kun Spears ajoi autollaan paparazzeja pakoon esikoispoika sylissään, häntä pidettiin sopimattomana äidiksi. Samaan aikaan hänen avioliittonsa Federlinen kanssa romahti nopeasti ja oli jo käytännössä ohi, kun hän sai toisen poikansa vuonna 2006.
Vaikka Spearsin yksityiselämässä oli kaaosta, hän kykeni olemaan luova ja keskittymään työhönsä levytysstudiossa. Tehdessään viidettä albumiaan Blackoutia Spears työskenteli Nate Hillsin kanssa, joka tuotti elektronista tanssimusiikkia. Tämä esitteli Spearsille uudenlaisia soundeja, ja hänen oli venytettävä ääntään eri tavoin. Albumin kappaleista singleinä julkaistiin ”Gimme More”, ”Piece of Me” ja ”Break the Ice”. Ensin mainitun musiikkivideo on ainoa Spearsin uralla, josta hän ei itse pidä ollenkaan. Albumi oli Spearsille eräänlainen ”taisteluhuuto”, ja hän sanoo sen olleen tekemistään albumeista helpoimpia ja tyydyttävimpiä. Hän sai työskennellä parhaissa studioissa, mutta levytykset oli tehtävä nopeasti paparazzien jatkuvan vainoamisen vuoksi.
Kun Spears ja Federline kävivät eronsa jälkeen huoltajuuskiistaa lapsistaan, Spears ei kertomansa mukaan saanut viikkoihin edes tavata heitä. Hän tunsi syvää epätoivoa, koska hänet oli pakotettu eroon lapsistaan ja samaan aikaan paparazzit pysyivät armotta hänen kannoillaan. Spears teki silloin yhden tunnetuimmista julkisuustempuistaan menemällä kampaamoon ajeluttamaan päänsä kaljuksi. Hän kertoo muistelmissaan, että pään ajeleminen oli hänen tapansa lakata miellyttämästä muita, ja pitkät hiukset olivat kuvastaneet sitä. Muutama päivä myöhemmin Spears joutui serkkunsa kanssa röyhkeiden valokuvaajien piirittämäksi huoltoasemalla. Spears suutahti ja löi sateenvarjolla valokuvaajan autoa. Pian sen jälkeen hän hakeutui vieroitushoitoon toivoen sen auttavan lastensa huoltajuuden saamisessa, vaikka hän ei ollut koskaan ollut päihderiippuvainen.
Blackout -albumi julkaistiin Halloweenin aikoihin vuonna 2007 ja se oli Yhdysvaltojen ja Euroopan listoilla parhaimmillaan sijalla kaksi. Albumia mainostaakseen Spearsin oli määrä esittää VMA:ssa singlensä ”Gimme More”. Hän suostui tiiminsä painostamana esiintymään, vaikkei voinut henkisesti hyvin. Esitys epäonnistui pahoin: Spears ei ollut harjoitellut eikä nukkunut tarpeeksi, ja hänen asunsa ja hiuspidennystensä kanssa oli ongelmia. Tilannetta pahensi, että hän törmäsi lavan takana Justin Timberlakeen, joka tuolloin oli suosionsa huipulla. Lehdet uutisoivat Spearsin ”romahduksesta” suurin otsikoin ja hänen VMA-esiintymistään pilkattiin. Spears on kertonut, että kohun seurauksena hänen manageritiiminsä sanoutui irti ja jopa hänen vanhempansa häpesivät häntä.
Ura > Holhouksen aloitus ja comeback-albumi

Alkuvuonna 2008 Spears vietiin sairaalaan sen jälkeen, kun hän oli lukittautunut kotinsa kylpyhuoneeseen nuoremman poikansa kanssa. Muistelmissaan hän sanoo tehneensä niin vain, koska oli pelännyt, ettei sotkuisen huoltajuuskiistan takia näkisi lapsiaan enää ollenkaan. Spears on myöntänyt käyttäneensä tuolloin Adderallia. Myöhemmin uudessa huoltajuuskäsittelyssä ilmoitettiin, että Spears näkisi lapsiaan vieläkin harvemmin. Sen jälkeen hänen isänsä Jamie Spears järjesti hänet holhouksen alaiseksi, mikä tarkoitti, että hänen uransa ja yksityiselämänsä otettiin muiden hoidettavaksi ja valvottavaksi. Samalla Spearsin äiti Lynne julkaisi kirjan, jolla hän rahasti tyttärensä synkällä vaiheella ja mainosti sitä television aamuohjelmissa.
»Holhous otettiin käyttöön muka siksi, etten pystynyt tekemään yhtään mitään – ravitsemaan itseäni, käyttämään omia rahojani, olemaan äiti, en mitään. – – Äiti ja isä riistivät minulta naiseuteni. Se oli tilanne, jossa he eivät voineet hävitä.»
Spearsin kuudes albumi Circus syntyi holhouksen alkamisen aikoihin. Sitä markkinoitiin hänen ”comebackinaan” ja se on sisällöltään kevyempi ja pop-viritteisempi kuin tummasävyinen Blackout. Avaussingle ”Womanizer” nousi kärkisijalle Billboard Hot 100 -listalla sekä useissa Euroopan maissa. Toinen single ”Circus” oli parhaimmillaan Billboardin listan sijalla kolme.
Vuonna 2008 Spears voitti yli kaksikymmentä palkintoa, mukaan lukien Cosmopolitan-lehden ”Vuoden huippunainen” -sarjassa. Hänen musiikkivideonsa ”Piece of Me” voitti VMA:ssa kaikki kategoriat, joissa se oli ehdolla, muun muassa ”Vuoden videon” palkinnon. Spears saavutti sen kaiken Blackout-albumilla, ”jonka tein ollessani muka niin toimintakyvytön, että vanhempieni täytyi ruveta holhoamaan minua”.
Holhouksen alkaessa Spearsin isä otti vastuun hänen kaikkien asioidensa hallinnasta. Samalla kun Spearsia pidettiin kykenemättömänä hoitamaan omia asioitaan, hänen oli esiinnyttävä Good Morning America -ohjelmassa ja Ensisilmäyksellä-sarjassa sekä lähdettävä Circus-maailmankiertueelle. Spears on kertonut isänsä tahkonneen paljon rahaa holhouksella, sillä Circus-kiertue tuotti yli 130 miljoonaa dollaria.